สถานการณ์ชายแดนเขมรยังไม่กระทบค่าบาท
ธปท.ยืนยันสถานการณ์ชายแดนไทย-กัมพูชายังไม่กระทบค่าเงินบาท ระบุเงินบาทยังเคลื่อนย้ายในช่วงแคบอยู่ระดับ 30.80 บาทต่อเหรียญสหรัฐ
7 ก.พ. 2554

ธปท.ยืนยันสถานการณ์ชายแดนไทย-กัมพูชายังไม่กระทบค่าเงินบาท ระบุเงินบาทยังเคลื่อนย้ายในช่วงแคบอยู่ระดับ 30.80 บาทต่อเหรียญสหรัฐ
น.ส.วงษ์วธู โพธิรัชต์ ผู้อำนวยการอาวุโส ฝ่ายตลาดการเงินและบริหารเงินสำรอง ธนาคารแห่งประเทศไทย(ธปท.) เปิดเผยว่า สถานการณ์การกระทบกระทั่งตามแนวชายแดนระหว่างไทยกับกัมพูชาในขณะนี้ยังไม่ส่งผลกระทบต่อการเคลื่อนไหวของค่าเงินบาท เนื่องจากค่าเงินบาทยังเคลื่อนไหวในกรอบแคบๆ จากช่วงเช้าที่เปิดตลาดที่ระดับ 30.80-30.83 บาทต่อเหรียญสหรัฐ และในช่วงประมาณ 13.00น.แข็งค่าขึ้นเล็กน้อยอยู่ที่ระดับ 30.67 บาทต่อเหรียญสหรัฐ 
“การเคลื่อนไหวของตลาดเงินตอนนี้ยังไม่สะท้อนความกังวลต่อสถานการณ์มากนัก อีกอย่างยังเร็วไปที่จะสถานการณ์จะกระทบ เพราเหตุการณ์พึ่งจะเกิดเมื่อวันที่ 4 ก.พ.ติดช่วงวันหยุดเสาร์และอาทิตย์ ตอนนี้ก็แค่ครึ่งวันจันทร์ มันยังเร็วไป” น.ส.วงษ์วธูกล่าว
น.ส.วงษ์วธู เปิดเผยว่า คาดว่าเงินบาทจะยังอยู่ในทิศทางผันผวนต่อไป เนื่องจากธุรกรรมในตลาดยังน้อย เพราะยังเป็นช่วงต่อเนื่องจากวันหยุดในเทศกาลตรุษจีน ตลาดยังบาง ทำให้ค่าเงินบาทยังน่าจะผันผวนต่อไปอีก อย่างไรก็ตามในการดูแลธปท.ไม่ต้องเข้าไปทำอะไรมากนัก เนื่องจากตลาดยังมีการเคลื่อนไหว 2 ทาง ทำให้ธุรกรรมมีความสมดุลพอสมควร